Vendia Hallen lægger i denne weekend rammer til DM i bordtennis. Søndag bliver mestrene kåret, og det bliver med garanti ikke en nordjyde, der kommer til at stå øverst. - Vi er ikke helt i toppen endnu - men hvis man sammeligner i dag med 5-10 år siden, så har vi virlkeligt rykket os, siger den konstituerede formand Daniel Christensen fra bordtennisklubben B75 om det nordjyske eliteniveau, der ligger langt fra tidligere tiders storhed. Nordjyllands pt. bedste spiller, Martin Lund fra B75 i Hirtshals, tror ikke selv på, at han kommer til at dominere i toppen af dansk bordtennis lige med det samme. - De bedste er gode, og der skal meget til, hvis jeg skal slå en af dem - også mere, end jeg lige burde kunne gøre med mit nuværende niveau, så der er lang vej endnu, siger han. Derfor lægger han allerede nu sine ambitioner om at blive bedste dansker på hylden, men ambitionerne er stadig skyhøje, og han træner to gange om dagen, for at blive så god som muligt. - Jeg har et lille handicap i min højre arm, derfor satser jeg i stedet for DM-guld i stedet for på at kvalificere mig til Para-OL i Tokyo i 2020, siger Martin Lund, inden han går ind til 1/16-finalerne. Der spilles DM-finaler i Vendia Hallen søndag, og der er fri adgang til alle kampene.

Referat:
Nordjyllands bedste bordtennis spiller har opgivet at slå de bedste. Alligevel satser han på at komme med til OL i Tokyo - til para-OL, vel at mærke.